У тым, што на Палессі шмат цудоўных мясцін, няцяжка было пераканацца, калі пачаўся байдарачны сплаў. З зараснікаў і чароту на працягу ўсяго падарожжа, а гэта 30 кіламетраў ад парома, што звязвае Лунінецкі і Столінскі раёны да Кажан-Гарадка, чуліся спевы птушак, над намі кружылі чорныя буслы, на берагах мы бачылі вялікую колькасць самых розных кветак. Ісці на пяці байдарках было няцяжка, хоць не ўсе ўдзельнікі тура былі дасведчанымі турыстамі-воднікамі – некаторыя селі ў байдарку ўпершыню. Уздоўж ракі гэтым летам бачылі шмат рыбацкіх намётаў, па вадзе снавалі маторкі. А вось цеплаходаў з грузамі, як у былыя часы, відаць не было.